ทุนสำรองประเทศเพิ่ม 1,200 ล้านเหรียญสหรัฐ
ธปท.เผยทุนสำรองประเทศเพิ่มขึ้น 1,200 ล้านเหรียญสหรัฐฯ อยู่ที่ระดับ 1.792 แสนล้านเหรียญสหรัฐฯ คาดเพิ่มเพราะธปท.จำเป็นต้องเข้าดูแลเงินบาทผันผวนจากปัจจัยในต่างประเทศ
7 ก.ย. 2555

ธปท.เผยทุนสำรองประเทศเพิ่มขึ้น 1,200 ล้านเหรียญสหรัฐฯ อยู่ที่ระดับ 1.792 แสนล้านเหรียญสหรัฐฯ คาดเพิ่มเพราะธปท.จำเป็นต้องเข้าดูแลเงินบาทผันผวนจากปัจจัยในต่างประเทศ
ธนาคารแห่งประเทศไทย(ธปท.) รายงานฐานะเงินทุนสำรองระหว่างประเทศ ณ วันที่ 31 ส.ค. ปีนี้ ว่า อยู่ที่ระดับ 1.792 แสนล้านเหรียญสหรัฐฯ หรือประมาณ 5.622 ล้านล้านบาท เพิ่มขึ้น 1,200 ล้านเหรียญสหรัฐฯ หรือประมาณ 3.74 หมื่นล้านบาท หากคิดอัตราแลกเปลี่ยนปัจจุบันที่ระดับ 31.20 บาทต่อเหรียญสหัรัฐฯ จากสัปดาห์ก่อนหน้าที่ 1.780 แสนล้านเหรียญสหรัฐฯ 
ขณะที่ ฐานะซื้อเงินตราต่างประเทศล่วงหน้าสุทธิ (Forward) อยู่ที่ระดับ 2.71 หมื่นล้านเหรียญสหรัฐฯ ลดลงเล็กน้อย 700 ล้านเหรียญสหรัฐฯ จากสัปดาห์ก่อนหน้าที่ 2.78 หมื่นล้านเหรียญสหรัฐฯ ส่งผลให้เงินทุนสำรองระหว่างประเทศสุทิในปัจจุบันที่รวมทุนสำรองฯและForwardด้วยอยู่ที่ระดับ 2.063 แสนล้านเหรียญสหรัฐฯ 
ทั้งนี้ สาเหตุที่ทุนสำรองฯเพิ่มขึ้นคาดว่าเป็นเพราะธปท.มีความจำเป็นที่จะต้องเข้าดูแลค่าเงินบาท ด้วยการเข้าซื้อเงินเหรียญสหรัฐฯเข้าเก็บในทุนสำรองในตลาดทันที(Spot) เพื่อไม่ให้เงินบาทปรับแข็งค่าเร็วเกินไป หลังจากมีความผันผวนจากปัจจัยในต่างประเทศในช่วงสัปดาห์ค่อนข้างมาก ทำให้เงินบาทเคลื่อนไหวค่อนข้างผันผวน 
สำหรับฐานเงินหรือเงินสดหมุนเวียนในมือประชาชนและเงินฝากของสถาบันการเงินที่ธปท.ในปัจจุบันอยู่ที่ระดับ 1.330 ล้านล้านบาท มีปริมาณเพิ่มขึ้นจาก 1.278 ล้านล้านบาท ในสัปดาห์ก่อนหน้า